
ΑΘΗΝΑ,  12 ΦΕΒΡΟΥΑΡΙΟΥ 2014

ΔΕΛΤΙΟ ΤΥΠΟΥ

ΠΡΟΣΚΛΗΣΗ ΣΕ ΣΥΝΕΝΤΕΥΞΗ ΤΥΠΟΥ 
ΣΤΟΑ ΤΟΥ ΒΙΒΛΙΟΥ
ΤΡΙΤΗ 18 ΦΕΒΡΟΥΑΡΙΟΥ 2014, 11.30 π.μ.

ΘΕΜΑ: ΕΝΑΡΞΗ ΤΗΣ ΕΚΘΕΣΗΣ 
«RETHINK ATHENS: H ΑΘΗΝΑ ΣΤΟ ΚΕΝΤΡΟ -OI ΟΡΙΣΤΙΚΕΣ ΜΕΛΕΤΕΣ»
 ΣΤΗ ΣΤΟΑ ΑΡΣΑΚΕΙΟΥ
Από τις 19 Φεβρουαρίου μέχρι και τις 10 Μαρτίου 2014, η Στοά Αρσακείου ζωντανεύει ξανά και φιλοξενεί την Έκθεση «Rethink Athens: Η Αθήνα στο κέντρο». Στην Έκθεση θα παρουσιαστούν οι οριστικές μελέτες του έργου Rethink Athens, για την ανασυγκρότηση του κέντρου της Αθήνας με άξονα την οδό Πανεπιστημίου.

Τα 19 ειδικά διαμορφωμένα καταστήματα της Στοάς Αρσακείου έχουν μετατραπεί σε χώρους έκθεσης, μελέτης και εκδηλώσεων. Μέσα από 42 ειδικά τεύχη, 12 video walls, ενημερωτικά έντυπα, ακριβείς φωτοαπεικονίσεις και αναρτημένα αρχιτεκτονικά σχέδια, η Έκθεση «Rethink Athens: Η Αθήνα στο κέντρο» θα δώσει την ευκαιρία στον επισκέπτη να ξεναγηθεί στο μέλλον της πόλης.  


Κατά τη διάρκεια της Έκθεσης, θα πραγματοποιηθούν  εκδηλώσεις, καθώς και ξεναγήσεις του κοινού από ειδικό επιστημονικό προσωπικό. Παράλληλα, θα λειτουργήσει ένα ανοιχτό εργαστήριο διαλέξεων και συζητήσεων για την πόλη σε τρία από τα καταστήματα της Στοάς. Για το αναλυτικό πρόγραμμα οι επισκέπτες θα μπορούν να ενημερώνονται μέσα από την επίσημη ιστοσελίδα του Rethink Athens (www.rethinkathens.org), την αντίστοιχη ιστοσελίδα στο Facebook (Facebook.com/RethinkAthens), καθώς και από σχετικές αναρτήσεις στις εισόδους της Έκθεσης. 

Ο ΣΚΟΠΟΣ ΤΗΣ ΕΚΘΕΣΗΣ

Η έκθεση αποσκοπεί σε έναν διπλό στόχο: από την μια πλευρά, να αναδείξει την καινοτομία και το εύρος των τεχνικών μελετών που υλοποιήθηκαν για το έργο της ανάπλασης με άξονα την οδό την Πανεπιστημίου. Από την άλλη, να ενεργοποιήσει σειρά ανοίκιαστων χώρων δίνοντας το πρώτο δείγμα δυναμικών αστικών δράσεων, οι οποίες μπορούν να παρουσιάσουν την αλλαγή που επέρχεται στο κέντρο της Αθήνας. 

Οι μελέτες παρουσιάζονται σε ειδικά σχεδιασμένα αναλόγια και τραπέζια, ώστε να δημιουργείται ατμόσφαιρα αναγνωστηρίου βιβλιοθήκης και οι επισκέπτες να έχουν τη δυνατότητα να εμβαθύνουν στο εκτιθέμενο υλικό.

ΤΟ ΕΡΓΟ «RETHINK ATHENS»

Tο σχέδιο της «ανασυγκρότησης του κέντρου της Αθήνας με άξονα την οδό Πανεπιστημίου», ονομάστηκε «Rethink Athens» και είναι μέρος ενός ευρύτερου σχεδιασμού, τον οποίο επεξεργάστηκε η Πολιτεία. 

Η Πολιτεία εξέφρασε, προς το Κοινωφελές Ίδρυμα Ωνάση, το αίτημα διοργάνωσης και χορήγησης του Ευρωπαϊκού Αρχιτεκτονικού διαγωνισμού και των μελετών για την ανασυγκρότηση του κέντρου της Αθήνας και το Ίδρυμα Ωνάση, με τη σειρά του, ανταποκρίθηκε σε αυτήν την πρόκληση. Σήμερα, οι μελέτες έχουν ολοκληρωθεί και παραδοθεί στους αρμόδιους φορείς και πλέον δρομολογείται η δημοπράτηση και κατασκευή του έργου από την ΑΤΤΙΚΟ ΜΕΤΡΟ Α.Ε.. 

Κύριος στόχος του «Rethink Athens» είναι η ανασύνθεση της κεντρικότητας στη σύγχρονη μεγάλη Αθήνα μέσα από τον επαναπροσδιορισμό της κυκλοφορίας πεζών και οχημάτων στο κέντρο της πόλης, στην προοπτική της λειτουργικής ενίσχυσης και της ποιοτικής αναβάθμισης του δημόσιου χώρου. 

Tι θα αλλάξει:
· Οι οδοί Πανεπιστημίου και Πατησίων (μέχρι το Αρχαιολογικό Μουσείο) μετατρέπονται σε πράσινους δρόμους για μεικτή κυκλοφορία πεζών, ποδηλάτων, του ΤΡΑΜ, ταξί και οχημάτων τροφοδοσίας.

· Ανασχεδιάζεται η πλατεία Ομόνοιας.

· Επεκτείνεται το Τραμ από το Σύνταγμα μέχρι την πλατεία Αιγύπτου.

· Δημιουργείται ποδηλατόδρομος από τη Διονυσίου Αρεοπαγίτου μέχρι την πλατεία Ομονοίας.
· Κατασκευάζονται υπόγειοι ταμιευτήρες βρόχινου νερού, για την ολοκληρωμένη διαχείριση των υδάτινων πόρων και τη δημιουργία επαρκούς αποθέματος για την άρδευση του πρασίνου της περιοχής και τον καθαρισμό του δημόσιου χώρου. 

· Φυτεύονται 800 νέα δέντρα. 

Η επόμενη μέρα της Αθήνας ανήκει στον 21ο αιώνα και συνδέει την ιστορία της με τη ζωντάνια που απαιτεί η καθημερινότητα μας. Η παρέμβαση αυτή θα επιφέρει αλλαγές στο δημόσιο χώρο, την οικονομία, την κοινωνία και τον πολιτισμό. Η Αθήνα της μεγάλης ιστορίας κοιτάζει εμπρός και αναδεικνύει το παρελθόν της σχεδιάζοντας το μέλλον της.  Η Αθήνα  σχεδιάζει ένα νέο  κέντρο πόλης. Και το Ίδρυμα Ωνάση είναι αρωγός σε αυτήν της την προσπάθεια.

*Η Έκθεση πραγματοποιείται σε 19 καταστήματα της Στοάς Αρσακείου, με την ευγενική παραχώρηση της Φιλεκπαιδευτικής Εταιρείας. 

	Έκθεση «Rethink Athens: Η Αθήνα στο κέντρο»


	Στοά Αρσακείου 

	(είσοδος από Πανεπιστημίου 47-49, από Σταδίου 44-46 και από Αρσάκη 4-6,
πρόσβαση ΑΜΕΑ από Στοά του Βιβλίου)

	Διάρκεια Έκθεσης: 

	19 Φεβρουάριου - 10 Μαρτίου 2014

	Ημέρες / ώρες λειτουργίας: 

	Δευτέρα έως Κυριακή / 09:00 - 21:00

	Πληροφορίες (09:00-17:00): 210 3713015,

	www.rethinkathens.org, www.facebook.com/RethinkAthens 

	Αρχιτεκτονική επιμέλεια:

	Αριστείδης Αντονάς

	Επιστημονική επιμέλεια:

	Παναγιώτης Τουρνικιώτης

	Οργάνωση - συντονισμός - παραγωγή - επικοινωνία:

	Ίδρυμα Ωνάση


Οι λεπτομέρειες της Έκθεσης θα παρουσιαστούν σε προγραμματισμένη συνέντευξη τύπου την Τρίτη 18 Φεβρουαρίου και ώρα 11.30, στην Αίθουσα Λόγου, στη Στοά του Βιβλίου (δίπλα στη Στοά Αρσακείου). 

Θα μιλήσουν:

1. Δρ. Αντώνης Παπαδημητρίου

Πρόεδρος Ιδρύματος Ωνάση

2. Δρ. Χρήστος Τσίτουρας

Πρόεδρος & Δ/νων Σύμβουλος Αττικό Μετρό Α.Ε.

3. Αριστείδης Αντονάς 
Αναπληρωτής Καθηγητής, Τμήμα Αρχιτεκτόνων Μηχανικών, Πανεπιστήμιο Θεσσαλίας, Αρχιτεκτονική Επιμέλεια Έκθεσης

4. Παναγιώτης Τουρνικιώτης
Καθηγητής Σχολής Αρχιτεκτόνων ΕΜΠ, 

Επιστημονική Επιμέλεια Έκθεσης

ΓΡΑΦΕΙΟ ΤΥΠΟΥ

RETHINK ATHENS
210 3713019

ΑΙΣΧΙΝΟΥ 7,

105 58, ΑΘΗΝΑ

pressoffice@rethinkathens.org

